Til en kommentar om sivile ofre for Israels krigføring i Gaza trykte 10. juli 2006 en karikaturtegning av Finn Graff der den israelske statsministeren Ehud Olmert ble framstilt som den nasjonalsosialistiske leirkommandanten Amon Göth i Płaszów konsentrasjonsleir. Tegningen viste Olmert med gevær i hendene på en balkong i en konsentrasjonsleir og en død palestiner på bakken. Motivet hadde klare referanser til Steven Spielbergs holocaust-film Schindlers liste der den sadistiske leirsjefen skyter på jødiske fanger for moro skyld. Tegningen skapte sterk debatt, og Israels ambassadør til Norge, Miryam Shomrat, klaget inn for Pressens Faglige Utvalg (PFU). PFUs sekretariat innstilte først på å avvise klagen. Utvalget skulle behandle saken i et møte 29. august, men den israelske ambassaden kom med ytterligere dokumenter i slutten av august. Behandlingen ble derfor utsatt i påvente av Dagbladets tilsvar. I sitt møte 24. oktober 2006 ga PFU klageren ikke medhold.